SET ปิดเช้าวูบ 15 จุด วิตกสงครามการค้ารอบใหม่-งบบจ.ไม่สดใส คาดบ่ายดิ่งต่อ
SET ปิดเช้าวูบ 15 จุด วิตกสงครามการค้ารอบใหม่-งบบจ.ไม่สดใส คาดบ่ายดิ่งต่อ โดยดัชนีช่วงเช้าปิดที่ระดับ 1,263.54 จุด ลดลง 15.09 จุด หรือ 1.18% มูลค่าการซื้อขาย 2.75 หมื่นล้านบาท
7 พ.ค. 2563

ผู้สื่อข่าวรายงานว่า ดัชนีช่วงเช้าปิดที่ระดับ 1,263.54 จุด ลดลง 15.09 จุด หรือ 1.18% มูลค่าการซื้อขาย 2.75 หมื่นล้านบาท 
10 หุ้นกดดัชนีเช้านี้

ด้าน นายวีระวัฒน์ วิโรจน์โภคา ผู้อำนวยการฝ่ายวิเคราะห์หลักทรัพย์ บล.ฟินันเซีย ไซรัส เปิดเผยว่า ตลาดหุ้นไทยเช้านี้ปรับตัวลงสอดคล้องกับที่มองว่าจะพักฐานในเดือนพ.ค.นี้ เนื่องจากในแง่ Valuation ตลาดฯก็ค่อนข้างแพงแล้ว ขณะเดียวกันต้องจับตาทิศทางเศรษฐกิจว่าจะฟื้นตัวได้เร็วแค่ไหน อีกทั้งยังวิตกสงครามการค้ารอบใหม่ด้วย หลังจากที่ประธานาธิบดีสหรัฐโดนัลด์ ทรัมป์ ขู่ว่าจะเก็บภาษีนำเข้าสินค้าจีนรอบใหม่
นอกจากนี้ผลประกอบการของบริษัทจดทะเบียนงวดไตรมาส 1/63 ก็คาดว่าจะออกมาไม่ดีเท่าไร และไตรมาส 2/63 ก็คงจะแย่แน่นอน เพราะรับผลกระทบเต็ม ๆ จากการแพร่ระบาดไวรัสโควิด-19 อย่างไรก็ดีให้ติดตามการทยอยประกาศผลประกอบการบริษัทจดทะเบียนต่อไป
ขณะที่ตลาดหุ้นในภูมิภาคเอเชียเช้านี้เคลื่อนไหวทั้งในแดนบวก-ลบในลักษณะแกว่ง Sideway ถึง Sideway down ซึ่งตอนนี้คนเริ่มหันมามองข้อมูลที่เป็นจริงมากขึ้น  โดยให้ติดตามตัวเลขจ้างงานนอกภาคเกษตรของสหรัฐฯ รวมถึงอัตราการว่างงานของสหรัฐฯ ที่จะออกมาในวันพรุ่งนี้
สำหรับแนวโน้มการลงทุนในช่วงบ่ายนี้ นายวีระวัฒน์ กล่าวว่า ตลาดฯคงจะแกว่งทรงตัวในแดนลบอยู่ โดยมีแนวรับ 1,260 จุด ส่วนแนวต้าน 1,280 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่
CPALL   มูลค่าการซื้อขาย  1,976.64 ล้านบาท  ปิดที่   69.50 บาท ลดลง   0.25 บาท
BAM     มูลค่าการซื้อขาย  1,801.70 ล้านบาท  ปิดที่   22.40 บาท ลดลง   0.90 บาท
PTT     มูลค่าการซื้อขาย  1,122.21 ล้านบาท  ปิดที่   34.75 บาท ลดลง   0.25 บาท
PTTEP   มูลค่าการซื้อขาย  1,060.25 ล้านบาท  ปิดที่   82.75 บาท ลดลง   1.25 บาท
BBL     มูลค่าการซื้อขาย    875.92 ล้านบาท  ปิดที่   97.75 บาท ลดลง   2.75 บาท